Diari Oficial de la Generalitat Valenciana


Sumari del DOGV 2877, del 26-11-1996 (1996/840123)

ACORD de 19 de setembre de 1996, de la Comissió Territorial d'Urbanisme de València, sobre la Modificació núm. 5 del Pla d'Ordenació Urbana de Xàtiva.
------------------------------------------------------------------------------------------------------------------------------------------------------

### Dades del document

Número de DOGV
:   2877

Data del DOGV
:   26-11-1996

Secció del DOGV
:   ALTRES DISPOSICIONS

Número del document
:   1996/840123


Data del document
:   19-09-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 19 de setembre de 1996, de la Comissió Territorial d'Urbanisme de València, sobre la Modificació núm. 5 del Pla d'Ordenació Urbana de Xàtiva.   
La Comissió Territorial d'Urbanisme de València, en sessió del dia 19 de setembre de 1996, va adoptar l'acord següent:  
"Vist l'expedient tramés per l'Ajuntament de Xàtiva, sobre la Modificació núm. 5 (diversos punts) del Pla General d'Ordenació Urbana, i de conformitat amb els següents:  
Antecedents de fet  
Primer  
L'Ajuntament de Xàtiva va acordar el projecte inicialment, en la sessió del dia 3 de novembre de 1994 i, després del pertinent període d'informació pública, en el qual es van presentar 11 al·legacions, el mateix òrgan, el 4 de maig de 1995, el va aprovar provisionalment.  
Segon  
La tramitació és correcta, d'acord amb el que estableix l'article 114 de la Llei del Sòl i els articles 125 i següents del Reglament de Planejament. D'altra banda, atès el contingut de la modificació, la documentació no es considera suficient i, de conformitat amb el que estableix l'article 72.4 de la Llei del Sòl, s'hi hauran d'aportar dos documents més de la modificació.  
Tercer  
El dia 23 de juny de 1995 es van requerir els informe dels següents organismes: Conselleria de Medi Ambient, Demarcació de Carreteres del MOPTMA, Carreteres de la Conselleria d'Obres Públiques, Urbanisme i Transports, Direcció General de Patrimoni de la Conselleria de Cultura, Servei de Vies i Obres de la Diputació Provincial de València i Confederació Hidrogràfica del Xúquer.  
S'han rebut:  
Informe de la Conselleria de Cultura, en el qual es proposa la incorporació al Pla General de Xàtiva de la relació de jaciments arqueològics inclosos en l'inventari respectiu de la Comunitat València, quant als radicats al seu terme municipal.  
Informe de Carreteres de la Conselleria d'Obres Públiques, Urbanisme i Transports, en el qual s'informa desfavorablement els punts primer i sisè de la modificació.  
Quart  
La Comissió Territorial d'Urbanisme, en la sessió del 27 de setembre de 1995, va acordar:  
Aprovar definitivament els punts 3, 7, 8, 10, 11, 12, 14, 15, 16, 17, 19, 20 i 22.  
Suspendre l'aprovació definitiva dels punts 1, 4, 5, 23 i 24.  
Denegar els punts 13 i 18.  
Informar favorablement els punts 2 i 9, els quals van ser aprovats pel conseller d'Obres Públiques, Urbanisme i Transports el 15 de desembre de 1995.  
Cinquè  
El dia 3 d'abril de 1996 es rep la documentació de l'Ajuntament de Xàtiva de resolució de les deficiències determinants de la suspensió dels punts 1, 4, 5, 23 i 24".  
Fonaments de dret  
Primer  
Respecte del punt 1, pel que fa a incorporar els serveis generals relatius a la xarxa viària i ferroviària, i docent, realitzats o projectats per les administracions estatal i autonòmica, s'assenyalava com a deficiències:  
La necessitat d'indicar de manera gràfica més clarament en què consisteix la modificació.  
Justificar la ubicació proposada, ja que no sembla la més adequada per a un emplaçament escolar.  
Per a solucionar aquestes deficiències s'adjunta el plànol on apareix més clarament l'objecte de la modificació i es justifica la ubicació en què aquesta reserva de terrenys es dóna per la possible implantació, en un futur, d'una extensió universitària a Xàtiva, ja que la corporació entén que és el lloc més idoni per la proximitat a la xarxa de ferrocarril i de carreteres i per la pròpia configuració de la ciutat, que impedeix que es puga implantar en un altre lloc amb una superfície de terreny tan important.  
L'Oficina del Pla de Carreteres de la Direcció General d'Obres Públiques de la Conselleria d'Obres Públiques, Urbanisme i Transports, a la vista de la documentació aportada, considera la necessitat de grafiar les trames corresponents a les zones de protecció de carreteres afectades per la modificació. Així com la desqualificació de la zona compresa en el bucle format per la carretera i el ramal que n'ix. Finalment, s'hauria de recollir el disseny de la rotonda nord.  
Segon  
Respecte del punt 4, el seu objectiu és la modificació de la superfície mínima de parcel·la, la separació vial i de les condicions dels soterranis a la subzona d'ordenances d'habitatge unifamiliar adossat.  
S'advertia la necessitat de justificar que el canvi de parcel·la mínima de 120 a 90 m2 no signifique un augment del nombre d'habitatges i, per tant, de les dotacions.  
Indica l'Ajuntament que les zones destinades a habitatges unifamiliars són escasses al municipi, per la qual cosa l'increment global d'aquests és mínim i, en conseqüència, és mínim l'increment de les dotacions, ja que en el conjunt de la modificació núm. 5 del Pla General s'incrementa notablement el sòl dotacional i d'espais lliures.  
Certament que l'Ajuntament no dóna una resposta directa a la deficiència observada, ja que no quantifica l'increment del nombre d'habitatges a què la modificació pot donar lloc. Sí que parla d'increment d'aquests, encara que aquest té caràcter reduït per la limitació de les zones destinades a aquests i per la baixa densitat que significa aquest tipus de construccions. I es conclou que aquest increment està compensat per l'increment dotacional que incorpora en el seu conjunt la modificació núm. 5; en aquest sentit, cal tenir en compte que hi ha una ampliació del sistema general espai, en el punt 9, encara que aquest es fa a costa de sòl urbanitzable protecció ecològica i paisatgística. Però que en el punt 10 hi ha una ampliació de la unitat d'actuació núm. 9 que implica un increment de zones verdes de 1.650 m2. Per la qual cosa s'ha d'entendre justificada la compensació referida i, per tant, solucionada la deficiència indicada.  
Tercer  
Respecte dels punts 5 i 24, cal indicar que el punt 5 té per objecte la modificació de l'ordenació de l'illa de cases definida pels carrers de la Reina, de la Porta de Sant Miquel, de la plaça de Sant Jaume i del Pintor Climent, amb la creació d'un jardí interior privat i reducció de l'edificabilitat del conjunt, i el punt 24 proposa un canvi de 12 a 14 m de la profunditat edificable a la façana que dóna al carrer de la Reina de l'illa de cases indicada en l'apartat anterior.  
Com a deficiència s'assenyalava que s'havia de definir el nombre d'altures que corresponen a la part edificable interior de l'illa de cases.  
S'assenyala en la documentació presentada que l'edificació interior de l'illa de cases és idèntica que en la resta d'illes de cases tanques, una planta, excepte a la zona de jardí privat on l'edificació és zero plantes.  
Per la qual cosa la deficiència queda solucionada però, com s'hi assenyalava, es requereix un informe del Consell Superior d'Urbanisme.  
Quart  
El punt 23 té per objecte reflectir l'accés a aparcament en la parcel·la de l'Albereda de Jaume I.  
En la documentació originària no s'aportava el plànol de l'emplaçament.  
En la documentació de solució s'aporta aquest plànol, per la qual cosa s'entén solucionada aquesta deficiència.  
Cinquè  
La Comissió Territorial d'Urbanisme, en sessió del dia 18 de juliol de 1996, va acordar suspendre l'aprovació definitiva d'aquesta modificació, atès que la documentació presentada no està correctament diligenciada, ni aprovada pel Plenari de l'Ajuntament de Xàtiva, el dia 24 de juliol de 1996, va acordar ratificar les solucions als punts 1, 4, 5 i 23 de la referida modificació.  
Sisè  
La Comissió Territorial d'Urbanisme és l'òrgan competent per a emetre dictamen de resolució sobre l'aprovació definitiva del Pla General, i de les seues modificacions, de municipis menors de 50.000 habitants, de conformitat amb l'article 38.8 de la Llei Reguladora de l'Activitat Urbanística, en relació amb l'article 10.A per remissió de l'article 9.1, ambdós del Decret 77/96, de 16 d'abril, del Govern Valencià, pel qual s'aprova el Reglament dels òrgans Urbanístics de la Generalitat Valenciana.  
Setè  
El conseller d'Obres Públiques, Urbanisme i Transports té la competència per a l'aprovació de les modificacions de planejaments que comporte diferent qualificació o ús urbanístic de zones verdes o espais lliures anteriorment previstos, de conformitat amb l'article 55.6 de la LRAU, en relació amb la disposició transitòria novena d'aquesta Llei i l'article 6.d) del Decret 77/96, de 16 d'abril, pel qual s'aprova el Reglament dels òrgans Urbanístics de la Generalitat Valenciana.  
La Comissió Territorial d'Urbanisme de València, en la sessió del dia 19 de setembre de 1996, acorda:  
Suspendre l'aprovació definitiva del punt núm. 1 fins que no se solucionen els defectes de forma assenyalats en el fonament de dret primer.  
Aprovar definitivament els punts 4 i 23.  
Informar favorablement els punts 5 i 24 i elevar al conseller d'Obres Públiques, Urbanisme i Transports la proposta d'aprovar-los definitivament.  
Tot això referent a la modificació 5 del Pla General d'Ordenació Urbana de Xàtiva.  
L'Ajuntament de Xàtiva haurà de notificar el contingut d'aquest acord a tots els particulars interessats en l'expedient de referència.  
Contra aquesta resolució, que no posa fi a la via administrativa, es podrà interposar un recurs ordinari davant del conseller d'Obres Públiques, Urbanisme i Transports, en el termini d'un mes, comptador a partir de la data de publicació.  
Tot això sense perjudici que es puga exercir qualsevol altre recurs que s'estime pertinent.  
València 19 de setembre de 1996.- El secretari de la Comissió Territorial d'Urbanisme: José Manuel Palau Navarro.